**Есімова Жұлдыз Дапеновна,**

Әл-Фараби атындағы Қазақ ұлттық университеті,

филология, әдебиеттану және әлем тілдері

факультеті деканының орынбасары,

филология ғылымдарының кандидаты, аға оқытушы

**Жоқтау өлеңдерінің көнелік сипаты**

Халық ауыз әдебиетінің әдет-ғұрып, тұрмыс-салт жырларына жататын жанрларының бірі – жоқтау. Бұрын-соңды жазылып қалған, қағазға түскен, ел ауызында жүрген жоқтаулардың үлгілеріне қарағанда, жоқтауда белгілі бір тарихи адамның кім екені, қай жердікі, қандай рудан екендігіне дейін деректер өте қысқа түрде болса да баяндалады. Жоқтауды белгілі ақындар, сол адамның әйелі мен апа-қарындастары шығара беретін болған. Қайтыс болған кісінің қаралы жесірі, қыздары, келіндері жылы өткенше таңертең және кешке екі рет дауыс қылған. Әсіресе көпшілік жиналған үші, жетісі, қырқы мен асында олар барынша нақышына келтіріп айтатын. Сондықтан да «Той көркі – жырлау, өлім көркі – жылау» десе керек.

Қазақ халқының тұрмыс-салт жырларының ішіндегі қалың да шұрайлы қабаттардың тағы бірі — той және өлік шығару, жоқтау, көңіл айту, естірту өлеңдері. Бұл өлеңдер белгілі бір жүйемен топтасқан. Олардағы әрбір "ұя" әдет-ғұрып, дәстүр, дағды ережелері мен зандарының тұтас комплексін байланыстырушы буын ретінде бой көрсетіп тұрады. Жоқтау, жылау сияқты өлеңдер жақын, туыс адамға қайтыс болғанда айтылған. Жоқтау-жылау өлеңдері жүрек толқытарлық сезімдер мен көңіл күйдің тұтас та терең дүниесі деуге болады. Жылау өлеңдерінің қатарына естірту, көңіл айту өлеңдері жатады. Мысалы:

Аққу ұшып көлге кетті,

Сұңқар ұшып шөлге кетті.

Ол адасып кеткен жоқ,

Әркім барар жерге кетті.

Арғымақтың тұяғы,

Тасты баса кетілер,

Сазды басса жетілер.

Екі арыс аман болсын,

Жетпесті қума,

Келмеске жылама.

Жылау өлеңдерінің қатарына мағына-мазмұндары жағынан жақын, туыстас әдет-ғұрып өлеңдерінің зар, зар-мұң, қайғы-қасірет, күйініш әндері сияқты бір топ түрлерін де жатқызуға болады.

Қазақтың ән мәдениетінен жанрлар шегі мен сүлбесін (контурын) үнемі айқын ажырата беру мүмкін емес. Оның басқа музыкалық-поэтикалық дәстүрлерден (мысалы, орыстың музыкалық-поэтикалық дәстүрінен) айырмашылығы да осында. Бұл тұрғыдан алғанда зар, зар-мұң, күйініш, қайғы-қасірет әндері таза әдет-ғұрып әндерінің шегінен шығып, әлдеқайда кеңейіп кетеді. Сөз болып отырған бұл әндер өлген адамды жерлеу, қою ғұрыптары кезінде ғана емес, сонымен бірге ұзақ уақыт бойына, өлген адамның жылын, асын бергенге дейін орындалған. Қайғы-қасірет, мұң-зар әндерінің тақырыптары да алуан түрлі екенін айта кеткен жөн. Бүл арада олар көп жағдайда тұрмыс-салт әндеріне барынша жақындай түседі, тіпті олармен астасып жатады. Оларда туған жерінен, сүйген адамынан алыстап кетудің, малдың жұтап, өлімге ұшырауының, сүйікті ел, ғашық жаннан ажыраған қайғы-қасіреті, күйініші, мұң-зары ерекше айқын сезіледі, ерекше көрініс береді.

Жоқтау айтылып жатқан кезде,– деп жазады этнограф, тілші-ғалым   
Т. Арынов: «Айтушылардың барлығы жылап, көл-көсір көз жастарын төгу шарт емес. Тек өлген азаматтың жұбайы ерекше сарынмен, терең сезіммен айтқан кезде азаматқа арналған қайғылы сөздер мен ащы өкінішті көтере алмай талып қалатын әйелдер, қыздар болады. Осы бір ауыр сурет тыңдаушыларына қатты әсер етеді, әркімді ел үшін, өз халқы үшін қызмет етуге баулитын үлкен тәрбиелік мәні бар құбылыс болған».

Жоқтау өлеңдерінің көнелік сипаты жайлы сөз еткенде ең алдымен тасқа басылған алғашқы үлгілер, көне түркі жазба ескерткіштеріне айырықша тоқталған жөн. Бұл жазулар жалпы түркі тектес халықтардың мол мұрасы, бастау бұлағы екені мәлім. Мәселен, Күлтеген жазуларында форма жағынан да, мазмұн жағынан да қазақтың жоқтау жырларымен үндес тұстары кездесіп отырады. Мысалы:

*Інім Күлтегін қаза болды,*

*Өзім қайғырдым.*

*Көрер көзім көрместей,*

*Білгір ақылым білместей болды.*

*Өзім қайғырдым.*

*Тағдырды тәңірі жасар,*

*Адам баласы бәрі өлгелі туған.*

*Қайғырғаным сонша,*

*Көзге ыстық жас келер,*

*Көңілге ауыр шер келер,*

*Тағы да ойландым,*

*Қатты қайғырдым* [1,44 б.].

Берілген үзіндіден қазақтың дәстүрлі жоқтауларымен астарлас тұстарын байқауға болады. Мәселен, қазаға іші егіле отырып өмірдің өтпелі екендігін пайымдаған. Сондықтан осындай жоқтау жырларының мәтініне зер сала отырып өлікті жөнелту ғұрпымен қатар өте ертеде пайда болып, көне түркі заманынан әбден қалыптасқан деуге әбден болады.

Сондай-ақ түркі тілінің энциклопедиялық сөздігінен жоқтау сарынына жақын келетін шығармаларды көптеп кездестіруге болады.

*Алып Ер тоңа өлді ме?*

*Жаман дүние қалды ма?*

*Заман өшін алды ма?*

*Енді жүрек жыртылар!*

*Ер еді асын татырған,*

*Зұлым жауды қашырған.*

*Мойнын тұтып қайырған*

*Өлім басты аударып..*

*Заман өтер, кісі тоймас,*

*Адам ұлы мәңгі қалмас*

*Заман әбден тозды,*

*Осал жауыз қозғалды*

*Өнер біткен сиреді,*

*Дүние бегі Афрасиаб жоғалып*[2,44-45 бб.].

Мұндай көне жоқтау сарындары қазақ жоқтауларының мазмұнымен етене жақын.

Бүгінде бізге жеткен өте көркем, бояуы қою, суреттері ашық жоқтау түрлерінің тағы бірі – Әбілқайыр ханның сүйікті қазысы – әділ төреліктері үшін Ақжол атанған Дайырқожа деген би екен. Осы Дайырқожа мен ханның сүйікті бір адамы Қара Қыпшақ Қобыланды батыр қас болыпты. Бір күні оңашада ол Дайырқожаны өлтіреді. Баласының өлімін көрген әкесі Қодан-Тайшын ұлының сүйегін айналып жүріп жылағанда айтқан жыры:

*Қара Қыпшақ Қобыландыда нең бар еді, құлыным!*

*Сексен асып, таянғанда тоқсанға,*

*Тұра алмастай үзілді ме жұлыным!*

*Адасқанын жолға салдық бұл ноғайлы ұлының!*

*Аққан бұлақ, жанған шырақ жалғыз күнде құрыдың,*

*Қара Қыпшақ Қобыландыда нең бар еді, құлыным!* [ 3, 15 б] .

Жоқтаудың көне де көркем үлгілерінің бірі ретінде Қаз дауысты Қазыбекті қызы Қамқаның жоқтауына тоқтала кетейік:

*Біссмілләдан бастайын,*

*Шариғаттан аспайын,*

*Ішім толды қайғыға,*

*Азырақ көзім жастайын,*

*Алаштан озған әкекем,*

*Жоқтаусыз қалай тастайын?*

*Алатаудай әкеме Ажалдың сыны келгені,*

*Жылағанды не қылсын?*

*Көздің жасын көрмеді!*

*Қазақ болып зарлады,*

*Тілеуді құдай бермеді,*

*Кешегі жүрген әкекем*

*Жоқтаусыз тастар ма еді?!* [ 3, 22 б. ].

Жоқтауда бұдан әрі өздерінің анадан алтау екендіктерін айта келе, қазаққа жолбасшы, пана болғандығын, Қоңтажыға барғаны сынды істерін айтып өтеді. Жоқтау соңында өзін-өзі жұбату, тоқтау мәнінде былайша аяқтайды:

«Сусыны қанар қазақтың, ағар бұлақ суалды. Қасиетті туған, әкекем, ешкімнен қазақ кем болмас, шын беріп кетсең дуаңды!».

Осындай өлікті жөнелту ғұрыптары мен оларға қатысты түрлі өлең үлгілерін қарастыра келе, олардың да көнелік сипаты мен өте ертеден пайда болғандығын, көне түркі заманының өзінде қалыптасып, кемеліне жеткендігіне көз жеткізуге болады.

Пайдаланған әдебиеттер:

1. Ісләмжанұлы К. Қазақтың отбасы фольклоры. – Алматы: Арыс, 2007.– 332 б.

2. Воробьев В.В. Лингвокультурология (теория и методы). М., 1997– 331с.

3. Боздағым. Қазақтың жоқтау жырлары. – Алматы:Жазушы, 1990 – 304 б.